Smul saam met Die Vet Sjef | Huisgenoot
Joan van Zyl op September 16, 2013 Deel
Dieetkos is nie ek nie en sal nooit ek wees nie. Ek kan vir jou hope gesonde resepte gee (hulle kom almal van ander mense af) en hulle sal jou dalk gewig laat afskud. Ek kan egter nie beloof dat dit 'n kulinêre plesier gaan wees nie en gaan dus liewer hou by kos wat vir my saak maak. Tot dusver het ek darem nog nie daarvan gebars nie.
Daar is twee dinge omtrent kookkuns wat my 'n groot pyn in die onderste deel van my eie rug gee. Die een is dieetkos, en die ander is faain daaining. Ons wat onsself sjefs noem is daar om kos gaar te maak op 'n manier wat ander mense vreugdedansies sal laat uitvoer. Kom ek beskryf vir jou wat ek bedoel:
Stel jou voor 'n wit vierkantige bord met 'n donker briekmerk ('n sous met 'n onuitspreeklike naam in sjefiaans) wat skuins oor die bord streep. Bo-op die briekmerk lê 'n vesel beeshaas, gesny uit die rugstring tussen die negende en 10de rib van 'n 500 dae oue tollie. Rondom die spulletjie lê daar sewe baba-ertjies en drie organies gekweekte pruimtamaties, alles bedruip met 'n balsemieke reduksie en afgerond met 'n sprinkel basiliekruid-chiffonade (sjefiaans vir fyn gesnyde blare).
Het ek jou nou lus gemaak? Nee, dêm, en ook nie myself nie.
Sulke deftige geregte laat miskien ander mense se wiele rol, maar my brieke slaan al vas by die aanskoue van die briekmerk oor my bord. Ek kan faain daainieng pleeg en moes dit al as deel van my werk gedoen het, maar dis nie ek nie. Ek sal eerder hou by dit waarvoor ek lief is en dit beter as enigiemand anders probeer doen.
Vandeesweek wil ek vir jou vertel hoe om my geheime aïoli te maak. Aïoli is sjefiaans vir beknoffelde mayonnaise en jy kan dit op of in omtrent alles gebruik. Maak jou volgende aartappelslaai hiermee of sit dit saam met 'n braaisnoek voor. (Jy kan dit selfs saam met slaptjips eet, maar hou daai een maar tussen ons.)
Voorverhit die oond tot 180 °C. KNOFFEL
1 Daai knoffel is waar die geheim lê. Jy lê hom op sy sy neer en sny hom middeldeur sodat die worteldeel eenkant lê en die skerp deel aan die ander kant. Moet hom nie uitmekaar maak nie. Vryf olie op die twee stukke, plaas hulle weer op mekaar en draai die knoffel in foelie toe. Bak 30-45 minute. Sodra die knoffel papsag is, is hy reg.
Wenk Dis nie 'n slegte idee om sommer 'n paar op 'n slag te bak nie. Hulle vries goed.
5 Nadat jy sowat 400 ml olie ingegiet het, moet jy die masjien stop en die dikte van jou aïoli beloer. Dit behoort nou dik te begin word en jy sal moet besluit wanneer dit dik genoeg na jou sin is. Jy mik na 'n lekker gul mayonnaise-tekstuur. Voeg die res van die olie bietjie-bietjie by tot dit die verlangde dikte het.
6 Nou dit tyd vir die eerste proe. Is die sout, suiker, suur en peper reg? Indien nie, pas aan na smaak.
7 Skep in die gesteriliseerde fles en bêre in die yskas. As jy kan uithou, los hom tot môre – hy word net lekkerder. As hy hoegenaamd die kans kry om 'n leeftyd van twee weke te haal (dit gebeur selde), gooi liewer weg en maak nuwes.
As jy rou knoffel in jou aïoli wil gebruik, is jy meer as welkom, op eie risiko. Dit gee die aïoli 'n baie sterk knoffelsmaak en baie mense verkies dit so.